钦定古今图书集成/明伦汇编/皇极典/第254卷 > 爱民疏 吕公著
## 钦定古今图书集成/明伦汇编/皇极典/第254卷 > 爱民疏 吕公著

《书》曰：“抚我则后，虐我则仇。”人君既即尊位，则为民之
父母，万方百姓皆为己子。父固不可以不爱子，君固
不可以不爱民。若布德施恩，从民所欲，则民心欣戴。
欣戴不已，天降之福。若取民之财，不忧其困；用民之
力，不恤其劳。好战不休，烦刑以逞，则民必怨叛。怨叛
不已，则国从而危。故曰：“民为邦本，本固邦宁。”然自古
人君临朝听政，皆以赤子为忧，一旦用兵，则不复以
生灵为念。此盖献策之臣设奸言以导上意，以开边
拓境为大功，以暂劳永逸为至计，此世主所以甘心
而不悟也。夫用兵不息，少壮从军旅，老弱疲转饷，伏尸流血，而胜负得失犹未可知也。民劳则中国先敝，
夫何足以为功？兵兴则朝廷多事，亦不得而安逸也。
故凡献用兵之策者，欲生事以希宠，败公而营私耳，
岂国家之利哉？